KOMISSION ASETUS (EY) N:o 3300/94,

annettu 21 päivänä joulukuuta 1994,

Itävallan, Ruotsin ja Suomen liittymisen vuoksi sokerialalla toteutettavista siirtymätoimenpiteistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Norjan, Itävallan, Suomen ja Ruotsin liittymisasiakirjan, jäljempänä 'asiakirjan`, ja erityisesti sen 149 artiklan 1 kohdan,

sekä katsoo, että

asiakirjaa ja siten maataloustuotteiden tuotannon ja kaupan osalta käyttöön otettuja yhteisön sääntöjä sovelletaan 1 päivästä tammikuuta 1995; tämän vuoksi erityisesti sokerialan yhteisestä markkinajärjestelystä 30 päivänä kesäkuuta 1981 annetussa neuvoston asetuksessa (ETY) N:o 1785/81(1), sellaisena kuin se on viimeksi muutettuna asiakirjalla (2), säädettyä tuotantojärjestelmää sovelletaan vasta kyseisestä päivästä alkaen, toisin sanoen markkinointivuoden 1994/1995 kuluessa; asiakirjan 149 artiklan 1 kohdassa tarkoitettujen siirtymätoimenpiteiden toteuttaminen on osoittautunut tarpeelliseksi, jotta mahdollistetaan Itävallan, Suomen ja Ruotsin siirtyminen 1 päivästä tammikuuta 1995 nykyisestä tuotantojärjestelmästään asetuksessa (ETY) N:o 1785/81 vahvistettuun järjestelmään,

sokerialalle ominaisten tuotanto- ja itserahoitusjärjestelmien mahdollisimman moitteettoman soveltamisen varmistamiseksi olisi heti uusien jäsenien liittymisajankohdasta alkaen vahvistettava tavanomaisiin siirtovarastoihin mahdollisesti sisällytettäviin määriin sovellettavat edellytykset,

markkinointivuoden 1994/1995 osalta sokerintuotanto on Itävallassa, Suomessa ja Ruotsissa toteutettu kokonaisuudessaan kansallisten järjestelmien mukaisesti ja erittäin suuri osa siitä on jo myyty ennen 1 päivää tammikuuta 1995; näin ollen ei ole odotettavissa, että kyseisen tuotannon osalta tehtyihin maataloustuottajien ja sokerinvalmistajien välisiin juurikkaiden tai ruokojen toimitussopimuksiin puututtaisiin takautuvasti; tämän vuoksi on perusteltua säätää, ettei asetuksen (ETY) N:o 1785/81 28 ja 28 a artiklassa tarkoitettuja alan itserahoitusta koskevia säännöksiä sovelleta ennen 1 päivää heinäkuuta 1995 tuotettuihin sokerimääriin; Suomen isoglukoosituotannon osalta 1 päivänä tammikuuta 1995 olemassa olevat tavanomaiset siirtovarastot ovat toisarvoiset, sillä kyseistä tuotantoa harjoitetaan yleensä säännöllisesti kysynnän mukaan; sokerin kanssa tasavertaisen kohtelun varmistamiseksi olisi näin ollen säädettävä, ettei edellä mainittuja 28 ja 28 a artiklaa sovelleta isoglukoosiin, joka on tuotettu ennen 1 päivää heinäkuuta 1995 eli uuden markkinointivuoden 1995/1996 alkua,

markkinointivuoden 1994/1995 kiintiöiden mukainen sokerintuotanto Itävallassa, Suomessa ja Ruotsissa on jo toteutettu 1 päivän tammikuuta 1995 ja 30 päivän kesäkuuta 1995 välisen jakson osalta ja kulutustarve olisi kyseisenä ajanjaksona tyydytettävä tavanomaisten siirtovarastojen turvin; isoglukoosituotannon osalta olisi sen edellä mainittujen ominaispiirteiden vuoksi sekä sen välttämiseksi, että kiintiöjärjestelmän yhtenä olennaisena tavoitteena oleva tietty tuotannon ja myynnin välinen tasapaino yhteisössä häiriintyisi, säädettävä kulutuksen turvaamisesta Suomessa 1 päivän tammikuuta 1995 ja 30 päivän kesäkuuta 1995 välisellä ajanjaksolla kyseisen ajanjakson aikana toteutettavalla tuotannolla; näin ollen on osoittautunut aiheelliseksi rajoittaa Suomessa 1 päivän tammikuuta ja 30 päivän kesäkuuta 1995 välisellä ajanjaksolla sovellettavat isoglukoosin A- ja B-perusmäärät tasolle, joka vastaa Suomelle vahvistettuihin vuotuisiin perusmääriin verrattuna sitä keskimääräistä osaa tuotannosta, joka yhteisössä sellaisena kuin se oli ennen liittymistä todettiin tammi-kesäkuun aikana,

koska asetuksen (ETY) N:o 1785/81 28 ja 28 a artiklassa säädettyä itserahoitusjärjestelmää ei sovelleta Itävallassa, Suomessa ja Ruotsissa 1 päivän tammikuuta 1995 ja 30 päivän kesäkuuta 1995 välisenä aikana tuotetavaan sokeriin ja isoglukoosiin, on aiheellista säätää, ettei saman asetuksen 19 artiklassa tarkoitettua vientitukijärjestelmää ja 9 artiklan 3 kohdassa tarkoitettua tuotantotukijärjestelmää sovelleta sokeriin ja isoglukoosiin kyseisissä jäsenvaltioissa kyseisellä ajanjaksolla,

asetuksen (ETY) N:o 1785/81 16 a artiklan 2 a kohdassa säädetään mahdollisuudesta tuoda tietty määrä raakasokeria Suomeen alennetulla tuontimaksulla; on tarpeen täsmentää kyseisen säännöksen soveltamisedellytykset ja erityisesti edellytykset, joilla puhdistusteollisuudelle voidaan myöntää mukautustukea Portugalin osalta säädettyä tukijärjestelmää vastaavasti,

asiakirjan 145 artiklan 2 kohdan mukaisesti tavanomaiset siirtovarastot määritellään kunkin tuotteen osalta kullekin yhteiselle markkinajärjestelylle ominaisten arviointiperusteiden ja tavoitteiden mukaisesti; tämän vuoksi olisi myös sokerialan osalta määritettävä ne sokerin ja isoglukoosin varastot, jotka olivat vapaassa liikkeessä Itävallassa, Suomessa ja Ruotsissa 1 päivänä tammikuuta 1995, sekä tavanomainen siirtovarasto ja edellytykset, joilla kyseisten jäsenvaltioiden on mahdollista poistaa tavanomaisen siirtovaraston ylittävät määrät,

tämän vuoksi on osoittautunut tarpeelliseksi säätää kyseisten jäsenvaltioiden velvoitteesta luetteloida varastonsa; tätä tarkoitusta varten olisi eri tyyppisten sokerien valkoiseksi sokeriksi muuntamiseen sovellettava raakasokerin vakiolaadusta ja yhteisön rajanylityspaikasta sokerialan cif-hintojen laskemiseksi 9 päivänä huhtikuuta 1968 annetussa neuvoston asetuksessa (ETY) N:o 431/68(3) sekä sokerialan kiintiöjärjestelmän soveltamista koskevista yksityiskohtaisista säännöistä 8 päivänä kesäkuuta 1982 annetussa komission asetuksessa (ETY) N:o 1443/82(4), sellaisena kuin se on viimeksi muutettuna asetuksella (EY) N:o 392/94(5), vahvistettuja yksityiskohtaisia sääntöjä,

markkinoilta poistettavien sokerin ja isoglukoosin määrien määrittämiseksi olisi kummankin kyseisen tuotteen osalta määriteltävä kulutuksen, tuotannon, perinteisen viennin ja puhdistamoiden käyttövarastot huomioon ottaen tarpeellisena pidettävä tavanomainen siirtovarasto; on perusteltua säätää varastointikustannusten korvauksen myöntämisestä tavanomaisiin siirtovarastoihin kuuluville sokerimäärille siltä osin kuin varastointimaksu erääntyy sokerialan varastointikustannusten korvausjärjestelmän soveltamista koskevista yksityiskohtaisista säännöistä 18 päivänä elokuuta 1978 annetun komission asetuksen (ETY) N:o 1998/78(6), sellaisena kuin se on viimeksi muutettuna asetuksella (ETY) N:o 1758/93(7), 12 artiklan mukaisesti maksettavaksi 1 päivänä tammikuuta 1995 tai sen jälkeen,

tavanomaisen siirtovaraston ylittävien määrien myyminen olisi yhteisön sokeri- ja isoglukoosimarkkinoiden, jotka ovat kauttaaltaan ylijäämäiset, ominaispiirteet huomioon ottaen toteutettava tietyin edellytyksin viemällä ne yhteisön ulkopuolelle joko sellaisenaan tai tiettyjen perustamissopimuksen liitteeseen II kuulumattomina tavaroina vietävien maataloustuotteiden vientituen myöntämisjärjestelmän ja tuen määrän vahvistamisperusteiden soveltamista koskevista yhteisistä yksityiskohtaisista säännöistä 30 päivänä toukokuuta 1994 annetussa komission asetuksessa (EY) N:o 1222/94(8), sellaisena kuin se on viimeksi muutettuna asetuksella (EY) N:o 2296/94(9), tarkoitettuina jalostettuina tuotteina; tätä tarkoitusta varten on vientiä koskevan todisteen osalta suotavaa viitata tiettyihin maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä 16 päivänä marraskuuta 1988 annetun komission asetuksen (ETY) N:o 3719/88(10), sellaisena kuin se on viimeksi muutettuna asetuksella (EY) N:o 2746/94(11), säännöksiin,

määräpäivään mennessä viemättä jääneitä ja siten markkinoilta poistamatta jääneitä kyseisen tavanomaisen siirtovaraston ylittäviä määriä olisi pidettävä yhteisön sisämarkkinoille myytyinä siten kuin jos ne olisi tuotu kolmansista maista; näin ollen on perusteltua säätää kyseisen tuotteen viennille säädetyn määräajan viimeisenä päivänä voimassa olevan tuontimaksun suuruisen maksun kantamisesta niiltä; tämän maksun määrän kansalliseksi valuutaksi muuntamiseen olisi käytettävä samana päivänä sovellettavaa maatalouden muuntokurssia,

tavanomaisen siirtovaraston ylittävien määrien poistamisvelvoite koskee asiakirjan 145 artiklan 2 kohdan mukaisesti Itävaltaa, Suomea ja Ruotsia kutakin omalta osaltaan; kyseisten jäsenvaltioiden tehtävänä on näin ollen varmistaa, että kyseiset määrät tosiasiallisesti viedään yhteisön ulkopuolelle, ja toteuttaa kaikki tätä varten tarvittavat toimenpiteet,

alan markkinoiden moitteettoman hallinnon asettamien vaatimusten täyttämiseksi on tarpeen säätää, että kyseisten jäsenvaltioiden on toimitettava tiedot todettujen varastojensa tasosta sekä sisämarkkinoille myytyinä pidettävistä määristä, ja

tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1 Asetuksen (ETY) N:o 1785/81 9 artiklan 3 kohdan sekä 19, 28 ja 28 a artiklan säännöksiä ei sovelleta:

a) Itävallassa, Suomessa ja Ruotsissa ennen 1 päivää heinäkuuta 1995 korjatuista juurikkaista tai ruo'oista tuotettuihin sokerimääriin;

b) Suomessa 2 artiklassa määriteltyjen kiintiöiden rajoissa ennen 1 päivää heinäkuuta 1995 tuotettuihin isoglukoosin määriin.

2 Asetuksen (ETY) N:o 1785/81 9 artiklan 3 kohdan ja 19 artiklan säännöksiä ei sovelleta 5 artiklan 1 kohdassa tarkoitettuihin sokerin ja isoglukoosin määriin.

3 Itävallassa, Suomessa ja Ruotsissa ennen 1 päivää lokakuuta 1995 neuvoston asetuksen (ETY) N:o 1010/86(12) liitteessä tarkoitettujen ja ennen kyseistä päivää yhteisössä myytyjen kemiallisten tuotteiden tuotantoon käytetyn sokerin ja isoglukoosin osalta kyseisten jäsenvaltioiden on kuitenkin mahdollista kansallisin toimenpitein korvata tuotantotukien puuttuminen seuraavissa rajoissa:

a) sokerin ja isoglukoosin jalostamispäivänä sovellettavaan kyseisen tuen määrään asti

ja

b) tapauksen mukaan joko valkoisena sokerina tai kuiva-aineena ilmaistuun määrään asti, joka on:

- 7 500 tonnia sokeria Itävallan osalta,

- 2 100 tonnia sokeria Ruotsin osalta,

- nolla tonnia isoglukoosia Suomen osalta,

- 4 500 tonnia sokeria Suomen osalta.

Nämä määrät luetaan 5 artiklan 1 kohdassa kullekin kyseisistä jäsenvaltioista vahvistettuun tavanomaiseen siirtovarastoon.

2 artikla

Suomen isoglukoosin A-perusmäärä ja B-perusmäärä ovat 1 päivän tammikuuta ja 30 päivän kesäkuuta 1995 välisenä ajanjaksona tonneina kuiva-ainetta ilmaistuina seuraavan suuruiset:

- A-perusmäärä: 5 711 tonnia,

- B-perusmäärä: 571 tonnia.

3 artikla

1 Asetuksen (ETY) N:o 1785/81 16 a artiklan 2 a kohdassa tarkoitettuna alennettuna maksuna sovelletaan 1 päivän tammikuuta ja 30 päivän kesäkuuta 1995 välisellä ajanjaksolla mainitun 16 a artiklan 3, 4 ja 5 kohdan mukaisesti laskettua, vahvistettua ja sovellettavaa maksua.

2 Asetuksen (ETY) N:o 1785/81 16 a artiklan 7 kohdassa tarkoitettuun todistushakemukseen on liitettävä puhdistajan ilmoitus, jossa tämä sitoutuu puhdistamaan kyseisen raakasokerimäärän ennen 1 päivää heinäkuuta 1995 Suomessa.

3 Asetuksen (ETY) N:o 1785/81 9 artiklan 4 c kohdassa säädettyä mukautustukijärjestelmää sovelletaan Suomen puhdistusteollisuudessa 1 kohdassa mainitulla ajanjaksolla kyseisen asetuksen 16 a artiklan 2 a kohdassa mainitun määrän rajoissa tuotuihin ja puhdistettuihin raakasokerimääriin.

4 artikla

Tämän asetuksen 4 8 artiklan soveltamiseksi tarkoitetaan:

a) 'sokerilla`:

- CN-koodiin 1701 kuuluvaa jähmeää juurikas- ja ruokosokeria,

- CN-koodeihin 1702 60 90, 1702 90 90 ja 2106 90 59 kuuluvaa sokerisiirappia;

b) 'isoglukoosilla` CN-koodeihin 1702 30 10, 1702 40 10, 1702 60 10, 1702 90 30 ja 2106 90 30 kuuluvaa tuotetta;

c) 'uusilla jäsenvaltioilla` Itävaltaa, Suomea ja Ruotsia.

5 artikla

1 Tavanomaiseksi siirtovarastoksi 1 päivänä tammikuuta 1995 kello 00.00 vahvistetaan:

a) sokerin osalta valkoisena sokerina ilmaistuna:

- Itävallalle 294 177 tonnia,

- Suomelle 145 250 tonnia,

- Ruotsille 304 792 tonnia;

b) isoglukoosin osalta Suomelle 1 491 tonnia kuiva-aineena ilmaistuna.

2 Edellä 1 kohdan a alakohdassa mainittuihin tavanomaisiin siirtovarastoihin eivät sisälly uusien jäsenvaltioiden mahdollisesti perustamat kansalliset varmuusvarastot. Uusien jäsenvaltioiden on toimitettava komissiolle tiedot kaikista kyseisten varastojen muutoksista ja kyseisten muutosten edellytyksistä yhteisön hankintataseen laatimiseksi.

3 Asetuksen (ETY) N:o 1785/81 8 artiklassa tarkoitettua varastointikustannusten korvausta sovelletaan 1 kohdassa vahvistettuihin sokerimääriin siltä osin kuin samassa artiklassa tarkoitettu varastointimaksu erääntyy asetuksen (ETY) N:o 1998/78 12 artiklan mukaisesti maksettavaksi 1 päivänä tammikuuta 1995 tai sen jälkeen.

6 artikla

1 Uusien jäsenvaltioiden on kunkin erikseen suoritettava alueellaan 1 päivänä tammikuuta 1995 kello 00.00 vapaassa liikkeessä olevien sokerin ja isoglukoosin varastojen luettelointi.

2 Edellä olevan 1 kohdan soveltamiseksi on jokaisen henkilön, joka millä perusteella tahansa on 1 päivänä tammikuuta 1995 kello 00.00 vapaassa liikkeessä olevien, tapauksen mukaan joko valkoisena sokerina tai kuiva-aineena ilmaistuna vähintään 3 000 kilogramman suuruisen sokeri- tai isoglukoosimäärän haltija, tehtävä kyseisestä määrästä ilmoitus toimivaltaisille viranomaisille ennen 21 päivää tammikuuta 1995.

3 Raakasokerimäärät on muunnettava valkoiseksi sokeriksi asetuksen (ETY) N:o 431/68 1 artiklan säännösten mukaisesti todetun tuotoksen perusteella.

Sokerisiirapin määrät on muunnettava:

- valkoiseksi sokeriksi kyseisen siirapin sakkaroosipitoisuuden perusteella, jos siirapin puhtausaste on vähintään 98 prosenttia

tai

- kyseisestä siirapista erotettavissa olevaksi sokeriksi, jonka pitoisuus on todettava asetuksen (ETY) N:o 1443/82 1 artiklan 5 kohdan toisen alakohdan säännösten mukaisesti, jos siirapin puhtausaste on pienempi kuin 98 prosenttia.

7 artikla

1 Jos 6 artiklassa tarkoitetun luetteloinnin yhteydessä todettu sokerin tai isoglukoosin varasto ylittää jonkin uuden jäsenvaltion osalta sille 5 artiklan 1 kohdassa vahvistetun määrän, kyseisen jäsenvaltion on varmistettava, että luetteloidun määrän ja kyseisen vahvistetun määrän erotusta vastaava määrä viedään yhteisön ulkopuolelle ennen 1 päivää tammikuuta 1996 joko tämän asetuksen 1 artiklassa tarkoitettuina tuotteina tai asetuksen (EY) N:o 1222/94 1 artiklassa tarkoitettuina jalostettuina tuotteina. Vietävää määrää määritettäessä ei sokerin ja isoglukoosin määriä ole mahdollista laskea yhteen eikä vietävän sokerin korvaamista isoglukoosilla tai päinvastoin hyväksytä.

2 Kyseisen tuotteen 1 kohdan mukainen vienti on toteutettava ilman yhteisön interventiota ennen 1 päivää tammikuuta 1996 sen uuden jäsenvaltion alueelta, jossa 1 kohdassa tarkoitettu toteaminen tapahtui, ja tuote on toimitettava yhteisön maantieteellisen alueen ulkopuolelle ennen kyseistä määräaikaa.

8 artikla

1 Todiste 7 artiklan 1 kohdassa tarkoitetusta viennistä on annettava, jollei tälle ole ylivoimaista estettä, ennen 1 päivää maaliskuuta 1996, esittämällä:

a) asianomaisen uuden jäsenvaltion toimivaltaisen toimielimen 9 artiklan mukaisesti antamat vientitodistukset;

b) asetuksen (ETY) N:o 3719/88 30 ja 31 artiklassa tarkoitetut asiaa koskevat asiakirjat, jotka ovat tarpeen vakuuden vapauttamiseksi.

2 Jollei 1 kohdassa tarkoitettua todistetta esitetä 1 päivään maaliskuuta 1996 mennessä, kyseistä määrää on pidettävä yhteisön sisämarkkinoille myytynä.

3 Ylivoimaisen esteen sattuessa asianomaisen uuden jäsenvaltion toimivaltainen toimielin toteuttaa kyseisen tapauksen olosuhteisiin nähden tarpeellisina pitämänsä toimenpiteet.

9 artikla

1 Vientitodistushakemukseen ja vientitodistukseen on merkittävä:

a) niiden 20 kohtaan maininta seuraavasti: "viedään asetuksen (EY) N:o 3300/94 7 artiklan mukaisesti";

b) jalostettuna tuotteena vietävän sokerin tai isoglukoosin osalta:

- niiden 15 kohtaan joko maininta "sokeria" tai "isoglukoosia",

- niiden 17 ja 18 kohtaan jalostetun tuotteen valmistukseen käytetty sokerin tai isoglukoosin määrä nettopainona ilmaistuna; viejä ilmoittaa tämän määrän vientihetkellä ja toimittaa toimivaltaiselle toimielimelle ilmoituksensa tueksi kaikki tarvittavat asiakirjat ja tiedot,

- niiden 20 kohtaan vietävän tavaran tai tavaroiden kuvaus ja ne tariffinimikkeistön nimikkeet tai alanimikkeet, joihin tavarat kuuluvat.

2 Vientitodistuksen 22 kohtaan on merkittävä maininta seuraavasti:

"viedään ilman tukea ja maksua.................... kg (määrä, jolle kyseinen todistus on annettu); todistus voimassa yksinomaan.......................... ssa (todistuksen antaneen uuden jäsenvaltion nimi)".

3 Todistus on voimassa sen antopäivästä 31 päivään joulukuuta 1995.

4 Sokerille ja isoglukoosille annettaviin todistuksiin liittyvän vakuuden määräksi vahvistetaan 0,25 ecua 100 kilogrammalta sokeria nettopainona ilmaistuna tai 100 kilogrammalta isoglukoosia kuiva-aineen nettopainona ilmaistuna.

10 artikla

1 Määriltä, joita on 8 artiklan 2 kohdan mukaisesti pidettävä sisämarkkinoille myytyinä, peritään maksu, joka on:

a) sokerin osalta 100 kilogrammaa kohden 31 päivänä joulukuuta 1995 voimassa olevan valkoisen sokerin tuontimaksun suuruinen;

b) isoglukoosin osalta 100 kilogrammaa kuiva-ainetta kohden saman suuruinen kuin 31 päivänä joulukuuta 1995 voimassa oleva sakkaroosisiirappien perustuontimaksu sadalla kerrottuna.

2 Edellä 1 kohdassa tarkoitettuja maksun määriä kansalliseksi valuutaksi muunnettaessa sovelletaan 31 päivänä joulukuuta 1995 asianomaisen uuden jäsenvaltion osalta sokerialalla voimassa olevaa maatalouden muuntokurssia.

11 artikla

1 Uusien jäsenvaltioiden on toteutettava kaikki tarvittavat toimenpiteet tämän asetuksen soveltamiseksi ja vahvistettava erityisesti kaikki valvontamenettelyt, jotka osoittautuvat tarpeellisiksi 6 artiklassa tarkoitetun luetteloinnin toteuttamiseksi sekä 7 artiklan 1 kohdassa tarkoitetun vientivelvoitteen täyttämiseksi.

2 Uusien jäsenvaltioiden on toimitettava komissiolle erikseen sokerin ja isoglukoosin osalta tiedot:

a) edellä 6 artiklan 1 kohdan mukaisesti todettujen varastojensa tasosta ennen 11 päivää helmikuuta 1995;

b) edellä 8 artiklan 2 kohdan mukaisesti sisämarkkinoille myytyinä pidettävistä määristä sekä tapauksista, joissa 8 artiklan 3 kohtaa on sovellettu, ennen 1 päivää huhtikuuta 1996.

12 artikla

Tämä asetus tulee voimaan Norjan, Itävallan, Ruotsin ja Suomen liittymissopimuksen voimaantulopäivänä edellyttäen, että se tulee voimaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 21 päivänä joulukuuta 1994.

Komission puolesta

René STEICHEN

Komission jäsen

(1) EYVL N:o L 177, 1.7.1981, s. 4

(2) EYVL N:o C 241, 29.8.1994, s. 21

(3) EYVL N:o L 89, 10.4.1968, s. 3

(4) EYVL N:o L 158, 9.6.1982, s. 17

(5) EYVL N:o L 53, 24.2.1994, s. 7

(6) EYVL N:o L 231, 23.8.1978, s. 5

(7) EYVL N:o L 161, 2.7.1993, s. 58

(8) EYVL N:o L 136, 31.5.1994, s. 5

(9) EYVL N:o L 249, 24.9.1994, s. 9

(10) EYVL N:o L 331, 2.12.1988, s. 1

(11) EYVL N:o L 290, 11.11.1994, s. 6

(12) EYVL N:o L 94, 9.4.1986, s. 9